Julie Rademacher (S), 2008-05-29:
Jeg vil starte med det, som vi var inde på før, nemlig om vi ikke skal starte med at konkludere, at vi er fuldstændig enige i, at mænd og kvinder er lige kloge.
I går diskuterede jeg det høje frafald blandt unge mænd i undervisningssystemet med undervisningsministeren, og at det i stigende grad er et problem, at de, der har karakterkoefficienter, der er høje nok til eksempelvis at komme ind på medicinstudiet, er kvinder.
I dag skal vi diskutere den modsatte problemstilling, nemlig at vi har et problem med eller i hvert fald en udfordring i, at der ikke er nok kvinder i virksomhedsbestyrelserne.
Jeg mener ikke, at hverken mænd eller kvinder kvalificerer sig mest til det ene eller det andet.
Vores udfordring med hensyn til ligestillingen i Danmark skyldes nogle helt grundlæggende strukturer i vores samfund.
Vi er i Danmark rigtig gode på ligestillingsområdet, når vi sammenligner os med andre lande, og det kan vi mest af alt takke vores velfærdssamfund for, som frigiver ressourcer ved at gøre f.eks. børnepasning og ældrepleje til en del af det offentlige arbejdsmarked.
Det er derfor nu tid til handling, og derfor mener vi i Socialdemokraterne, at det nu er tid til, at vi i forhold til det forslag indfører nogle målsætninger - kald det kvoter, hvis I vil - om, at vi i de danske virksomheder indfører et minimum på 40 pct. kvinder i bestyrelserne.
Det er på tide, at der bliver handlet.
Det her med målsætninger er ellers en metode, som den her regering som nævnt før i mange andre sammenhænge ynder at benytte sig af.
Vi har set på de norske erfaringer og mener, at det vil være godt med nogle realistiske og klare målsætninger for repræsentationen af køn i virksomhedsbestyrelserne.
Vi går ind for at indføre et minimumskrav om 30 pct. efter 2 år og 40 pct. efter 4 år, så det her bliver indført over en tidsperiode.
Hvis der er virksomheder, som ikke er villige til at opfylde denne målsætning, må vi gå ind og diskutere, hvordan vi skal sanktionere mod dem.
Jeg har nemlig hørt rigtig mange argumenter imod at indføre kvoter fra erhvervslederne, fordi de ikke mener, at kvinder inden for enkelte fagområder er dygtige nok.
Men her er der altså tale om virksomhedsbestyrelserne og om den generelle ledelse.
Jeg mener, at kvinder i høj grad gennem hele uddannelsessystemet har bevist deres værd, og de får nogle rigtig gode job.
Kvinderne er højtuddannede nok og kompetente nok.
De har lige så gode kvalifikationer og kompetencer som mændene.
Det har de netop også vist i Norge, hvor der er mange erhvervsledere, der nu jubler.
De får jo som virksomhed på længere sigt et dobbelt så stort rekrutteringsgrundlag, da det både inkluderer mænd og kvinder.
Det er rigtigt, at der er mange kvinder i Danmark, som ikke har en lang bestyrelseserfaring, men det skal vi netop gøre op med.
Som socialdemokrater ser vi lige muligheder for kønnene som en helt fundamental rettighed.
Vi ser ind i et moderne samfund, hvor både kvinder og mænd har lige så stor ret til at sidde i virksomhedsbestyrelserne, som de har til at opdrage børn.
Det er på tide, at ord bliver til handling, og at vi får opsat nogle klare målsætninger for, hvad vi som land skal nå langt ude i fremtiden.
Ligestilling er intelligent økonomi, og det ses på bundlinjen.
Sådan har det også lydt fra Dansk Industri.
Derfor går vi ind for SF's forslag om flere kvinder på topposter.